Ba bangwe ba batšweletši bao ba atlegilego kudu ba rutegile ganyane fela, eupša ba na le boitemogelo bjo bontši mme ba rata seo ba se dirago - bolemi ke boiphedišo bja bona.
Bolemi ke bokgabo, le saense, le mokgwa wa go phela. Bolemi bo ama tumelo - ga se gantši o kgonago go bo laola ka ge bo phethega ka ntle mme bo huetšwa ke boso.
Saense ya bolemi e tšweletše pele kudu - go na le tsebo ye ntši ka ga ntlhana ye nngwe le ye nngwe ya bolemi. Seo o swanetšego go se dira ke go kgopela thušo le keletšo go ditsebi tša bolemi - wena o motšweletši wa tirišo. Mohlala: phetleko ya dišupommu ke mošomo wo o raraganego wo o nyakago tsebo ya thekniki. Ga go hlokege gore o dire phetleko ka bowena - seo o swanetšego go se dira ke go tšea dišupommu ka mehla, o di romele gore di fetlekwe mme o ele dikeletšo tša ramahlale yo o ka mo tshepago hloko. Diriša lenaneo la nontšho leo le šišinywago mme o hlokomele dibjalo tša gago. Re eletša gore o kgonthiše gore o fiwa dikeletšo tše di nepagetšego mme o diriše dikeletšo tšeo - le ge go le bjalo, leihlo le boitemogelo bja gago bo tla mediša dibjalo tša gago gabotse.
Tšea sebaka se sengwe le se sengwe seo o ka se hwetšago go ithuta ka batho bao ba nago le tsebo le boitemogelo ka ga bolemi. Nnete ke gore ga o kgone go ithuta bolemi ka go bala dipuku, ka fao kgonthiša gore o rutwa ke batho bao ba tsebago bolemi ka go tsenelela. Ge o ngwala lengwalo la gago la boitlhalošo (profile), akaretša tshedimošo ye e bontšhago mananeong a mo tlase, eupša se tshwenyege kudu mabapi le boithutelo (academic qualification) bja gago - ntlha ye ga e laole kgonego ya go atlega ga gago.